**Un dar pentru toţi sărbătoriţii de astăzi. La mulţi ani! Au înflorit sub cer salcâmii**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Au înflorit iarăşi salcâmii

Şi cerul zburdă printre flori,

Se schimbă parcă faţa lumii

Sub curcubeul de culori.

Prin ramuri se alintă cântul

Purtat spre margini de ponor,

Iar printre frunze trece vântul

Mereu hoinar, precum un nor.

Se leagănă pe câmpuri lanul

Sub mângâierea razelor,

Doar gândul şi-a oprit elanul

Răpit de vraja florilor!

Pădurea este ca din basme

Şi ninge iar în luna mai,

Noaptea cea plină de fantasme

Coboară lin pe-un colţ de plai.

Peste salcâmi se-aşază norii

Şi vântul parcă s-a oprit,

Adorm în cuiburi puişorii,

Iar timpul pare împietrit!